**Βιβλίο 2, Κεφάλαιο 4 παρ.18-23**

**Παρ.18**: Αφού είπε αυτά και στράφηκε προς τους εχθρούς, περίμενε. Γιατί ο μάντης τους συμβούλευε να μην επιτεθούν προτού ή σκοτωθεί ή τραυματιστεί κάποιος από τους δικούς τους. «Μόλις γίνει αυτό», είπε, «θα τραβήξουμε μπροστά, εσείς που ακολουθείτε θα νικήσετε, εγώ όμως νομίζω πως θα σκοτωθώ».

**Παρ.19** Και δεν διαψεύστηκε, αλλά μόλις πήραν τα όπλα, αυτός, σαν να τον οδηγούσε κάποια μοίρα, πήδηξε ορμητικά πρώτος, έπεσε πάνω στους εχθρούς και σκοτώθηκε και είναι θαμμένος στο πέρασμα του Κηφισού. Και οι άλλοι νίκησαν και καταδίωξαν τους εχθρούς μέχρι την πεδιάδα. Εκεί πέθαναν από τους Τριάκοντα ο Κριτίας και ο Ιππόμαχος, από τους δέκα άρχοντες του Πειραιά ο Χαρμίδης, ο γιος του Γλαύκωνα, και από τους άλλους περίπου εβδομήντα. Και πήραν τα όπλα (των σκοτωμένων), αλλά δεν αφαίρεσαν τα ενδύματα κανενός από τους πολίτες. Αφού έγινε αυτό και παρέδωσαν τους νεκρούς κατόπιν συμφωνίας, πλησιάζοντας ο ένας τον άλλον συνομιλούσαν μεταξύ τους.

**Παρ.20** (Τότε) ο Κλεόκριτος, ο κήρυκας των μυημένων (στα Ελευσίνια Μυστήρια), που είχε πολύ καλή φωνή, αφού επέβαλε τη σιωπή σε όλους, είπε: «Άνδρες συμπολίτες, γιατί μας εξορίζετε; Γιατί θέλετε να μας σκοτώσετε; Γιατί αφενός εμείς κανένα κακό μέχρι τώρα δεν σας κάναμε, αφετέρου έχουμε συμμετάσχει μαζί σας στις πιο σεβαστές ιερές συνήθειες, σε θυσίες και στις ωραιότερες γιορτές, και έχουμε γίνει συγχορευτές και συσπουδαστές και συστρατιώτες, και μαζί σας έχουμε κινδυνεύσει πολλές φορές και στην ξηρά και στην θάλασσα για χάρη της κοινής μας σωτηρίας και ελευθερίας.

**Παρ.21** Στο όνομα των θεών των πατέρων και των μητέρων μας και στο όνομα της συγγένειάς μας εξ αίματος και εξ αγχιστείας και της φιλίας, γιατί πολλοί από εμάς έχουμε ο ένας με τον άλλον τέτοιους δεσμούς, σεβόμενοι και τους θεούς και τους ανθρώπους, σταματήστε να βλάπτετε την πατρίδα και να υπακούτε στους ανοσιότατους Τριάκοντα, οι οποίοι για το προσωπικό τους κέρδος παρά λίγο να σκοτώσουν μέσα σε οκτώ μήνες περισσότερους Αθηναίους από όσους (σκότωσαν) όλοι οι Πελοποννήσιοι πολεμώντας για δέκα χρόνια.

**Παρ.22** Και ενώ ήταν δυνατόν σε εμάς να ζούμε ειρηνικά ως συμπολίτες, αυτοί προκάλεσαν μεταξύ μας τον πιο απαίσιο και φοβερότατο και ανοσιότατο και τον πιο μισητό για θεούς και ανθρώπους εμφύλιο πόλεμο. Αλλά να γνωρίζετε ότι όχι μόνο εσείς αλλά και εμείς για όσους σήμερα σκοτώσαμε, για κάποιους από αυτούς, χύσαμε πολλά δάκρυα. Ο κήρυκας τέτοια λόγια έλεγε. Οι υπόλοιποι αρχηγοί οδήγησαν τους στρατιώτες τους πίσω στην πόλη και εξαιτίας του ότι άκουγαν τέτοιου είδους πράγματα.

**Παρ.23** Την επόμενη ημέρα οι Τριάκοντα πολύ ταπεινωμένοι και εγκαταλελειμμένοι συγκεντρώθηκαν στην αίθουσα των συνεδριάσεων. Από τους Τρεις Χιλιάδες, όπου ο καθένας είχε τοποθετηθεί, παντού φιλονικούσαν μεταξύ τους. Γιατί όσοι είχαν διαπράξει βιαιότερες πράξεις και φοβούνταν, υποστήριζαν έντονα ότι δεν έπρεπε να υποχωρήσουν σε αυτούς στον Πειραιά. Όσοι αφετέρου πίστευαν ότι δεν είχαν διαπράξει κανένα αδίκημα, και οι ίδιοι είχαν την ιδέα και εξηγούσαν και στους άλλους ότι δεν χρειάζονταν αυτές τις συμφορές και έλεγαν ότι δεν έπρεπε να υπακούν στους Τριάκοντα ούτε να τους επιτρέψουν να καταστρέψουν την πόλη. Τελικά αποφάσισαν με ψηφοφορία να τους καθαιρέσουν και να εκλέξουν άλλους άρχοντες. Και εξέλεξαν δέκα, έναν από κάθε φυλή.